Covid: कोरोना की घट रही रफ्तार! 199 दिन बाद सबसे कम एक्टिव मामले
स्वास्थ्य मंत्रालय द्वारा आज सुबह जारी किए गए आंकड़ों के अनुसार, देश में पिछले 24 घंटों में कोरोना संक्रमण के 22 हजार 842 नए मरीज सामने आए जबकि ठीक होने वाले मरीजों की संख्या 25 हजार 930 रही।
नई दिल्ली. देश के ज्यादात्तर राज्यों में कोरोना की रफ्तार लगातार घट रही है। अच्छी खबर ये है कि पिछले 199 दिनों बाद कोरोना संक्रमण के एक्टिव मामले सबसे निचले स्तर पर पहुंच गए हैं। इस वक्त देश में कोरोना के एक्टिव मामलों की संख्या 2 लाख 70 हजार 557 है। स्वास्थ्य मंत्रालय द्वारा आज सुबह जारी किए गए आंकड़ों के अनुसार, देश में पिछले 24 घंटों में कोरोना संक्रमण के 22 हजार 842 नए मरीज सामने आए जबकि ठीक होने वाले मरीजों की संख्या 25 हजार 930 रही।स्वास्थ्य मंत्रालय द्वारा जारी किए गए आंकड़ों के अनुसार, पिछले 24 घंटों में कोरोना संक्रमण की वजह से 244 लोगों की मौत हुई, जिसके बाद इस बीमारी से मरने वालों का आकड़ा बढ़कर 4 लाख 48 हजार 817 पर पहुंच गया। पूरे देश में पिछले 24 घंटों में सामने आए कोरोना के कुल मामलों में से 13,217 मामले केरल राज्य से सामने आए हैं। राज्य से पिछले 24 घंटों में 121 मौतें रिपोर्ट की गई हैं।मंत्रालय ने बताया कि शनिवार को कोविड-19 के लिए 14,29,258 नमूनों की जांच की गयी और इसी के साथ अब तक जांचें गए नमूनों की संख्या 57,19,94,990 पर पहुंच गयी है। दैनिक संक्रमण दर 1.80 प्रतिशत है। यह पिछले 34 दिनों से तीन प्रतिशत से कम बनी हुई है। साप्ताहिक संक्रमण दर 1.66 प्रतिशत दर्ज की गयी जो पिछले 100 दिनों से तीन प्रतिशत से कम है। इस बीमारी से स्वस्थ होने वाले लोगों की संख्या बढ़कर 3,30,94,529 हो गयी है जबकि मृत्यु दर 1.33 प्रतिशत दर्ज की गयी। देशव्यापी कोविड-19 टीकाकरण अभियान के तहत अभी तक कोविड-19 रोधी टीके की 90.15 करोड़ से अधिक खुराक दी जा चुकी है।आंकड़ों के अनुसार, देश में जिन 244 और लोगों ने जान गंवाई है उनमें से 121 की मौत केरल में और 49 मरीजों की मौत महाराष्ट्र में हुई। इस महामारी से अब तक 4,48,817 लोगों की मौत हो चुकी है। सबसे अधिक 1,39,166 मरीजों की मौत महाराष्ट्र में, 37,811 की कर्नाटक, 35,627 की तमिलनाडु, 25,303 की केरल, 25,088 की दिल्ली, 22,894 की उत्तर प्रदेश और 18,815 मरीजों की मौत पश्चिम बंगाल में हुई। स्वास्थ्य मंत्रालय ने बताया कि अभी तक जिन लोगों की संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं।